23. schôdza NR SR - 10.deň - B. popoludní
Dátum: 2024-12-09
Poslanec: Jakab, Július (SLOVENSKO)
Druh vystúpenia: Vystúpenie v rozprave

70. Ďakujem za slovo. Dámy a páni, normálne teraz som taký trochu šokovaný, lebo pozerám, že o chvíľu už nebudem mať ani s kým očný kontakt držať, že už normálne o to drevo sa tu opriem, o tie prázdne lavice. (Reakcia z pléna.) To ma zase nebude počuť. Čiže moji predrečníci povedali, že je tu prázdno, je tu prázdno, hej, je to taká hra na schovávačku. Ja chápem, že to nie je príjemný návrh zákona, pretože hovoriť o zvýšení platov členov vlády o 5-tisíc eur je proste nepríjemná záležitosť, nepríjemná. A poďme si povedať, že dneska tu už zaznelo kdečo, aj pri predchádzajúcich zákonoch. Tí, čo sledujete rozpravu, ste to počuli, vysvetlili sme si tu deficity, vysvetlili sme si tu hrubé dlhy, čisté dlhy. Vysvetlili sme si, čo urobila predchádzajúca vláda, čo urobila súčasná vláda, kde berú peniaze ľuďom, kde ich idú rozhádzať. Všetko tu už dneska zaznelo, aj apel na to, aby sa peniaze neodlievali do zahraničia, francúzske vily, F1, ministrom nezáleží, idú si radšej formule pozrieť. Dneska sme tu už počuli všetko. A teraz tu máme predložený zákon, ktorý hovorí, že asi by bolo vhodné ísť príkladom ľuďom a povedať im, že viete, keď vám berieme peniaze, konkrétne 4,2 mld. každý jeden rok, lebo o tom je konsolidácia, konsolidácia nie je jednorazová. Ak si to niekto myslel, tak sa veľmi mýli. Konsolidácia je nastavenie pravidiel na ďalšie roky, čiže keď hovoríme o konsolidácii 4,2 mld. eur, tak to znamená, že každý jeden rok odteraz ľudia prídu o 4,2 mld. eur. Osemsto na každého jedného obyvateľa Slovenskej republiky. A keď už teda títo ľudia idú zaplatiť toľko peňazí a keď sme si už aj povedali, že súčasná vláda nič nešetrí a ešte aj tie peniaze, ktoré od tých ľudí vyťahuje, míňa na rôzne veci, napríklad nové ministerstvo za 240 mil. eur alebo to, že schválila amnestie, čo okamžite zhoršilo výber daní o 500 mil. eur, alebo že nie sú schopní vytiahnuť zo Slovnaftu 600 mil. eur, tak ako to bol schopný Igor Matovič, alebo že idú stovky miliónov eur na rôzne zbrojárske zákazky, na súkromné tryskáče a tak ďalej. Tak keď tie peniaze takto berú od ľudí a takto ich zase na druhej strane míňajú, tak bolo by dobré asi voči tým ľuďom sa postaviť a povedať, toto je náš odpočet, toto je odpočet našej práce, kvôli tomuto si myslíme, že by sme si zaslúžili zvýšiť plat. To konkrétne hovorím teraz za členov vlády, za Roberta Fica, ktorý by takto mohol prestúpiť pred ľudí, a takto niečo im to vysvetliť. Nie, zvolil sa iný postup v súčasnej vláde, že oni si teda prišli k moci a jedna z prvých vecí, ktorú urobili, že si zvýšili platy. Ešte ani nič neurobili. Vlastne urobili, myslím, že predtým si ešte schválili tie amnestie, až potom si zvýšili platy, to bola taká odmena, hej, za tú ťažko odvedenú prácu pre všetkých svojich ľudí a kamošov. Keby sme sa pozreli na rok 2019 a 2023, ako som hovoril, že čo sa udialo v rokoch, kedy kríza nebola a aké boli podmienky pre ľudí v rokoch, kedy kríza nebola a potom v rokoch, kedy bola najväčšia kríza a bolo ich niekoľko, ako som hovoril, že za Roberta Fica bol prídavok na dieťa 25 eur, v roku 2023, to, čo schválil Igor Matovič, 60 eur, plus 141 %. Daňový bonus 22,17 eur, plus 531 % v tých najťažších rokoch za Igora Matoviča 140 eur, nie 22 eur, rovno 140. Tehotenský príspevok vtedy ani neexistoval v tých mesiacoch tehotenstva, ktoré zaviedol Igor Matovič znova so svojou vládou, 370 eur mesačne. Rodičovský príspevok, že sa zvýšil z 270 na 345, respektíve z 370 na 473 eur. To bolo niečo, to bola pomoc ľuďom, ktorá išla rádovo v stovkách percent. Alebo že priemerný dôchodok sa zvýšil zo 460 na 673, alebo že bol zavedený rodičovský dôchodok, kedy tí dôchodcovia naozaj dostávali peniaze spravodlivo, podotýkam spravodlivo na základe toho, ako pracujú a aké mzdy majú ich deti, ktoré tí rodičia vychovali. To nie je ako teraz ten 13. dôchodok, že tí, čo majú veľké dôchodky, dostanú veľké dôchodky a tí, čo majú malé dôchodky, dostanú malé dôchodky. Že to podporuje tých, ktorí majú vysoké dôchodky a tých, ktorí majú malé dôchodky a ťažko sa im žije, dostanú malý 13. dôchodok. To nie je spravodlivé, to je socialistické, bez zamyslenia.13. dôchodok že bol vyplatený prvýkrát, 300 mil. eur, a to hovorím iba v jednom roku, to bolo v 2023. Odškodnenie matiek, že matky dostali 430 mil. eur, ročníky 57 až 63, neviem, či si to pamätáte mnohí z vás. Tieto matky neboli odškodnené za svoju krivdu roky rokúce, a pritom to vlády vedeli, len to tak pred sebou tlačili, 430 mil. eur v rokoch, kedy bola covidová kríza, kedy bola energetická, vojna bola, čo bola inflačná kríza, potravinová kríza. Všetko, čo sa dalo, tak proste spadlo na tú Slovenskú republiku. Zvýšil sa príspevok ťažko zdravotne postihnutých ľudí zo 6 639 na 13 277 na auto alebo na úpravu bytu. O 6 639 eur sa zvýšil ten príspevok, vlastne sa zdvojnásobil. Opatrovateľský príspevok viete, koľkým išiel? To doteraz mi píšu aj ľudia, ktorí poberajú opatrovateľský príspevok. Išiel z 215 eur na 427. Minimálna mzda z 520 na 700 a znova platy zdravotníkov sa zvýšili najviac v histórii, 21 %, o 27 % sa zvýšili platy učiteľov. Čiže tí ľudia naozaj dostali pridané, historicky pridané, historicky postarané, a preto Robert Fico vedel, že keď chce ísť do kampane, musí tým ľuďom sľúbiť, že nič z toho, čo dostali, im nezoberie. A keby prezentoval takéto výsledky, možno by sa mu aj jednoduchšie prezentovalo, že viete čo, však všetci ste dostali peňazí veľa, veľa, veľa, tak ja si idem zvýšiť plat o 5-tisíc eur. Ale to nemôže Robert Fico povedať, lebo nič neurobil. Lebo toto bola práca inej vlády, toto bola práca vlády Igora Matoviča, po ktorej nastúpil Robert Fico a čo urobil, porušil všetky svoje sľuby a zobral ľuďom všetky výhody, ktoré mali. A môžme ísť do postupna. Ako prvé, 900 poplatkov zvýšili o 50 % v priemere. Siahli na II. pilier, čiže ľudia si menej sporia na svoj dôchodok v II. pilieri. Zvýšili zdravotné odvody. O daniach, ktoré tam poprijímali, ani nehovorím, hej, tam bol na alkohol, na tabakové výrobky, sekli RTVS-ku o 30 mil., ak si dobre pamätám. To bola prvá konsolidácia, tá prvá vlna 1,5 mld. eur a to ich nezastavilo. V ďalšom roku ďalšia konsolidácia 2,7 mld. eur, a to už sú zrušený rodičovský dôchodok, zobratá pomoc deťom, zvýšenia dépeháčka, transakčná daň, ktorá zničí našu krajinu a zničí našu ekonomiku, to vám hovorím, ako tu stojím. A nič z toho, čo im sľúbil, nie že im nedal, on im to ešte zhorší. Viete, ja som počul, môžte si pustiť Slovenský rozhlas, dneska ráno som to počúval, keď som bol v aute, správy zo Slovenského rozhlasu, kde v Slovenskom rozhlase hovoria prvovýrobci, že teda tá znížená DPH z 10 na 5 % je teda veľmi sympatické, že Robert Fico si praje, aby sa to odrazilo na cenách, ale nám prvovýrobcom sa zdvíhajú náklady, aj to tam vyčíslovali, státisíce, milióny eur na zvýšenej DPH, na vstupoch, lebo dépeháčka sa dvíha na 23 %, aj na trasakčnej dani. A hovorili, ako Robert Fico vlastne ide zničiť vnútorný, vnútorný výrobný trh. Ja som si viete na čo spomenul? Na tie průpovídky, ktoré podľa mňa ešte tak kolujú tie legendy v slovenskom národe o tom, ako Jano Čarnogurský zničil družstvá na Slovensku, nie? To ste počuli niekedy? Ja som to počul strašne veľakrát, normálne som si to študoval, že Ján Čarnogurský zrušil tie družstvá. To bol hrozný počin. A potom všetko sa sprivatizovalo, rozkradlo, neviem čo. Hej? A to ma prvé napadlo, ten Robert Fico, ten ide normálne zničiť tých výrobcov, tie farmy a tuná nikto nebije na poplach, že tá transakčná daň ich úplne zničí, pretože tí výrobcovia z iných krajín, napr. z Poľska, Česka, Maďarska atď., nebudú mať tú transakčnú daň. Nebudú sa vrtieť vo vnútornom svete svojom, kde budú odvádzať strašné dane. Zoberme si daňové zaťaženie, tak ako ho vypočítal INES. INES pre firmy vypočítal daňové zaťaženie na Slovensku na úrovni 27,3 % na budúci rok. V Poľsku je 19 %, v Maďarsku 9 %, v Českej republike 21 %. No a tí prvovýrobcovia v tej reportáži, ako som počúval, hovoria, že sa to všetko pretaví do tých cien potravín, takže ani žiadne zníženie daní. To ja som hovoril minule, že z 20 na 19 %, to nikomu nepomôže, vie to aj Robert Fico, lebo to hovoril v 2014, že zníženie DPH na potraviny z 20 na 19 % sa absolútne neodrazí na cenách potravín. Jediné, čo tým spôsobíte, je, že nalejete stovky miliónov eur reťazcom do vrecák. Koniec citátu Roberta Fica z roku 2014. A nepomôže, a to hovoria sami tí prvovýrobcovia, a nepomôže ani zníženie na základné potraviny z 10 na 5 %. Jednak je ich málo tých základných potravín a za druhé už teraz, to je to, čo som hovoril v predchádzajúcom príhovore, už teraz za posledný rok súčasnej vlády podľa Európskeho štatistického úradu na Slovensku dražejú potraviny najviac spomedzi všetkých krajín Európskej únie s výnimkou Estónska, pardon, Lotyšska. Ďakujem za opravu. S výnimkou Lotyšska. Už teraz je to cez tých 5 % za posledný rok. A čo hovoria vládne analýzy? Čo si sami napísali do tých vládnych analýz pri rozpočte? Napísali si, že Slovensko čaká na budúci rok kvôli týmto konsolidačným opatreniam znovu najvyššia inflácia spomedzi všetkých krajín Európskej únie. A z tej inflácie, z toho zvyšovania cien na produktoch, tak najviac sa to odrazí, je to tam tiež napísané, som si to čítal, sa to najviac odrazí na cenách potravín, zase budú dražieť najviac. Čiže čo pomôže znížená DPH z 10 na 5 %? Nič. A preto sa znova vraciame k tomuto zákonu, že súčasná vláda sa nemôže odprezentovať vlastne vôbec ničím. Pretože keď sa Robert Fico oháňal rožkom a maslom, tak pre to neurobil vôbec nič, iba potraviny ďalej dražejú. O 50 % Slováci nakupujú drahšie v tom istom obchode tie isté potraviny ako Poliaci. Slováci pôjdu do Poľska húfne nakupovať teraz pred Vianocami, my pôjdeme s nimi. Znova vám ukážeme tie ceny. A za toto Robert Fico, samozrejme, že nevie vysvetliť, prečo si zvýšil ten plat a prečo má schválenú tú doživotnú rentu, ktorá je šitá priamo naňho. A preto my hovoríme, že tak to nerobte. Keď sme sa učili, že parlament má vlastne kontrolovať vládu, tak chceme, aby parlament určoval plat. A pokojne, nech to poslanci vedia aj vysvetliť, že prečo majú ministri a premiér dostávať taký plat, ale nech ten plat vládnych činiteľov určuje parlament. Podľa mňa by to bolo správne, pretože súčasná vláda na svojich výsledkoch nevie odprezentovať, prečo si zvýšili ten plat, a tým pádom by mali ísť prví príkladom tým ľuďom, ktorým berú 800 eur každému jednému z peňaženky. Vidím, že pán Hazucha sa hlási s faktickou poznámkou, tak nech sa páči.